SPRÁVA KOMISIE Fond solidarity Európskej únie Výročná správa za rok 2012 /* COM/2013/0856 final */





OBSAH 1........... Úvod............................................................................................................................. 3 2........... Nevybavené žiadosti z roku 2011................................................................................. 4 3........... Nové žiadosti prijaté v roku 2012................................................................................. 5 4........... Financovanie................................................................................................................. 7 5........... Monitorovanie............................................................................................................... 8 6........... Ukončenia..................................................................................................................... 9 7........... Závery......................................................................................................................... 10 SPRÁVA KOMISIE Fond solidarity Európskej únie Výročná správa za rok 2012 1. Úvod V článku 12 nariadenia Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (ďalej len „nariadenie“), sa stanovuje, že Komisia má Európskemu parlamentu a Rade predkladať správu o činnosti fondu v predchádzajúcom roku. V tejto správe sú opísané činnosti fondu v roku 2012, pričom rovnako ako v prechádzajúcich správach je jej predmetom spracovanie nevybavených a nových žiadostí, ako aj posúdenie správ o vykonávaní s cieľom pripraviť ich ukončenie. V priebehu roka 2012 bolo prijatých celkovo 7 žiadostí o pomoc z Fondu solidarity, čo z hľadiska počtu žiadostí predstavuje bežný a priemerný rok. Dve žiadosti boli prijaté v prvej polovici roka a päť ďalších v priebehu letných a jesenných mesiacov. Sedem žiadostí prijatých v roku 2012 sa týkalo dvoch katastrof v Taliansku (ťažké zimné podmienky vo veľkých častiach krajiny a zemetrasenia v regiónoch Emilia-Romagna, Lombardsko a Benátsko), štyroch prípadov zo Španielska (lesné požiare vo Valencii, požiare na Kanárskych ostrovoch, požiare v Malage a záplavy v Andalúzii, Murcii a vo Valencii) a jedného prípadu z Rumunska (sucho a požiare). Komisia nemohla prijať žiadosť Talianska týkajúcu sa ťažkých poveternostných podmienok vo februári 2012. Druhá žiadosť Talianska týkajúca sa niekoľkých zemetrasení, ktoré postihli región Emilia-Romagna, Lombardsko a Benátsko v máji 2012, však viedla k poskytnutiu najväčšieho grantu v histórii Fondu solidarity. Suma vo výške 670 miliónov EUR bola Taliansku vyplatená v decembri roku 2012, len šesť mesiacov po katastrofe. Španielske žiadosti sa týkali menších katastrof, v rámci ktorých boli škody podstatne nižšie ako zvyčajná hranica na mobilizáciu Fondu solidarity. V žiadnom z týchto prípadov sa nezistilo splnenie podmienok nariadenia na výnimočnú mobilizáciu fondu na základe kritérií pre regionálne katastrofy. Žiadosť Rumunska sa na konci roka ešte posudzovala. Komisia v priebehu roka 2012 dokončila aj posúdenie dvoch prípadov z roka 2011. Žiadosť Talianska týkajúca sa prudkých záplav v Ligúrii a Toskánsku v roku 2011 bola prijatá. Žiadosť Cypru týkajúca sa výbuchu na námornej základni v roku 2011 nebola prijatá. Obidva prípady sú opísané v tejto správe. Komisia celkovo v priebehu roka 2012 poskytla pomoc z Fondu solidarity v celkovej výške 688 254 041 EUR, podrobné údaje sa uvádzajú v kapitole 4 „Financovanie“. Pri hospodárení s Fondom solidarity v roku 2012 sa potvrdili skúsenosti z minulých rokov: veľké katastrofy – ktoré sú hlavným predmetom záujmu Fondu solidarity – predstavujú len malú časť žiadostí o pomoc. Najväčší počet žiadostí sa týka menších katastrof, ktoré nedosahujú prahovú hodnotu pre škody. Z posúdenia týchto menších katastrof vyplýva, že väčšina týchto prípadov nespĺňa podmienky na výnimočnú mobilizáciu fondu. Nahradenie týchto pomerne komplikovaných požiadaviek v nariadení jasnou a jednoduchou podmienkou bolo jedným z prvkov prípravnej práce Komisie v rámci revízie nariadenia o Fonde solidarity v roku 2012. 2. Nevybavené žiadosti z roku 2011 Cyprus (výbuch na námornej základni) Dňa 11. júla 2011 došlo na námornej základni Evangelos Florakis blízko Larnaky, 60 km od hlavného mesta Nikózie k obrovskej explózii. Nehodu zapríčinil výbuch veľkého množstva munície uchovávanej v kontajneroch pochádzajúcich zo zadržanej lode M/V Monchegorsk, ktorá v roku 2009 prevážala zbrane z Iránu do Sýrie. Skonfiškovaná munícia bola vyložená na Cypre a uchovávala sa na námornej základni pod holým nebom. Predpokladá sa, že výbuch spôsobilo samovznietenie zapríčinené veľmi vysokými vonkajšími teplotami. Vedľa námornej základne sa nachádza elektráreň Vasilikos, ktorá je najdôležitejšou elektrárňou na Cypre a vyrába približne 50 % elektrickej energie krajiny. Elektráreň v dôsledku výbuchu utrpela závažné škody, ktoré spôsobili vážny nedostatok elektrickej energie na ostrove. Cyperské orgány predložili 19. septembra 2011 žiadosť o pomoc z Fondu solidarity. Len samotné škody na elektrárni sa odhadovali od 330 miliónov EUR do 700 miliónov EUR. Po započítaní ostatných škôd bola celková priama škoda odhadovaná v rozmedzí od 467 miliónov EUR do 837 miliónov EUR. Prahová hodnota na mobilizáciu Fondu solidarity, ktorá platila pre Cyprus v roku 2011, bola vo výške 99,845 milióna EUR (t. j. 0,6 % HND na základe údajov z roku 2009). Z aktualizovaných informácií od cyperských orgánov vyplývajú značne revidované údaje o škodách, ktoré dosiahli celkovú výšku 357,19 milióna EUR, t. j. podstatne menej ako pôvodný odhad. Priame škody elektrárne sa odhadovali na 220 miliónov EUR. Po odpočítaní neoprávnených škôd celkové priame škody dosiahli výšku 271,05 milióna EUR. Podľa cyperských orgánov, poisťovacie spoločnosti orgánu Cypru pre elektrickú energiu prevzali zodpovednosť za náklady na obnovenie elektrárne. Komisia prijala záver, že všetky škody, pre ktoré cyperské orgány žiadali pomoc, sú účinne poistené alebo ich je možné poistiť, a preto nie sú oprávnené na pomoc z Fondu solidarity. Fond navyše nemôže zasahovať do prípadov zodpovednosti tretej strany (ktorou môže byť aj verejný orgán) za spôsobené škody. Komisia preto 20. marca 2012 rozhodla, že žiadosť Cypru nespĺňa podmienky na uvoľnenie prostriedkov z fondu, a v tomto zmysle informovala cyperské orgány. Taliansko (záplavy v Ligúrii) Extrémne poveternostné podmienky s prudkými dažďami na severozápade Talianska 25. októbra 2011 spôsobili záplavy a zosuvy pôdy, pričom najviac postihnuté boli provincie La Spezia v Ligúrii, osobitne oblasť Cinque Terre, a Massa Carrara v Toskánsku. Katastrofa spôsobila značné škody na obytných domoch, podnikoch a v poľnohospodárstve a narušila veľké dopravné spojenia a hlavné siete verejnej infraštruktúry. Talianske orgány 22. decembra 2011 predložili žiadosť o pomoc z Fondu solidarity. Priame škody sa odhadovali na 722,467 milióna EUR, čo predstavuje 20,43 % normálnej prahovej hodnoty 3,536 miliardy EUR, ktorá v roku 2011 platila pre Taliansko na mobilizáciu Fondu solidarity (t. j. 3 miliardy EUR v cenách z roku 2002). Žiadosť sa preto skúmala podľa výnimočných kritérií pre „mimoriadne regionálne katastrofy“. Komisia prijala záver, že v žiadosti bolo preukázané, že podmienky, podľa ktorých musí katastrofa postihnúť a) väčšinu obyvateľstva príslušnej oblasti a b) spôsobiť vážne a trvalé dôsledky na životné podmienky a hospodársku stabilitu danej oblasti, boli splnené. Komisia 15. marca 2012 navrhla uvoľniť finančnú pomoc vo výške 18,062 milióna EUR. Príslušný postup prijímania opravného rozpočtu bol ukončený 12. júna 2012. Po uzatvorení dohody o vykonaní s Talianskom bol 26. novembra 2012 grant vyplatený v plnej výške. 3. Nové žiadosti prijaté v roku 2012 V priebehu roka 2012 predložili tri členské štáty celkovo sedem žiadostí o finančnú pomoc z Fondu solidarity EÚ. Komisia schválila jednu žiadosť Talianska (zemetrasenia v regióne Emilia-Romagna). Komisia v prípade štyroch žiadostí (tri zo Španielska, jedna z Talianska) zistila, že nespĺňajú kritériá a zamietla ich. Španielsko sa rozhodlo stiahnuť svoju žiadosť týkajúcu sa požiarov v Malage. Posúdenie žiadosti Rumunska týkajúcej sa sucha a požiarov v lete roku 2012 sa uvedie vo výročnej správe za rok 2013. Taliansko (ťažké zimné počasie) Vo februári roku 2012 severocentrálne a južné časti Talianska postihli extrémne poveternostné podmienky s nezvyčajným chladom a veľkým snežením, ktoré poškodili verejné a súkromné infraštruktúry, obytné domy, postihli poľnohospodárstvo a podniky. Žiadosť bola Komisii doručená 5. apríla 2012, pričom prvé škody boli zaznamenané 1. februára 2012. Talianske orgány odhadli celkové priame škody na vyše 2,735 miliardy EUR, čo predstavuje 75,82 % normálnej prahovej hodnoty na mobilizáciu Fondu solidarity, ktorá pre Taliansko platila v roku 2012 a bola vo výške 3,607 miliardy EUR (t. j. 3 miliardy EUR v cenách z roku 2002). Žiadosť sa preto skúmala podľa výnimočných kritérií pre „mimoriadne regionálne katastrofy“. Hoci sa usúdilo, že podmienka, podľa ktorej musí katastrofa postihnúť väčšinu obyvateľstva príslušnej oblasti, je splnená, žiadosť neposkytla presvedčivý dôkaz o tom, že drsné zimné podmienky spôsobili vážne a trvalé dôsledky (na obdobie dlhšie ako jeden rok) na životné podmienky a hospodársku stabilitu postihnutej oblasti ako celku – ktorá zahŕňa najväčšiu časť Apeninského polostrova. Komisia 26. septembra 2012 rozhodla, že žiadosť Talianska nemožno považovať za mimoriadnu katastrofu v zmysle nariadenia. Talianske orgány boli náležite informované. Taliansko (zemetrasenia v regióne Emilia-Romagna) Druhá žiadosť Talianska o pomoc z Fondu solidarity bola Komisii doručená 27. júla 2012 a týkala sa veľkej katastrofy: dve ničivé zemetrasenia 20. a 29. mája 2012 postihli veľké časti severného Talianska a spôsobili vážne škody v mnohých mestách a obciach, najmä v provinciách Modena a Ferrara v regióne Emilia-Romagna. Vážne a rozsiahle škody postihli budovy, infraštruktúru, podniky, priemyselné zariadenia, poľnohospodárstvo a dôležité odvetvie kultúrneho dedičstva. Dve veľké zemetrasenia a stovky následných otrasov sa udiali v priebehu pár týždňov a postihli oblasť sústredenú v dvoch provinciách regiónu Emilia-Romagna, pričom ich dôsledky sa rozšírili do susedných provincií a regiónov Benátsko a Lombardsko. Na základe zaužívaného postupu v rámci Fondu solidarity v prípade, že viaceré udalosti rovnakého charakteru postihnú tú istú oblasť a udejú sa počas pomerne krátkeho obdobia, považujú sa tieto udalosti za jednu katastrofu. Celková výška priamych škôd bola odhadnutá na 13,274 miliardy EUR. Keďže táto suma bola omnoho vyššia ako prahová hodnota pre veľké katastrofy 3,607 miliardy EUR (t. j. 3 miliardy EUR v cenách z roku 2002), ktorá sa na Taliansko uplatňovala v roku 2012, táto katastrofa splnila podmienky na „veľkú prírodnú katastrofu“. Komisia 19. septembra 2012 navrhla uvoľniť finančnú pomoc vo výške 670,192 milióna EUR, čo je najväčšia výška pomoci od vzniku fondu. Po ukončení rozpočtového postupu v Rade a Európskom parlamente a po uzatvorení dohody o vykonaní medzi Komisiou a Talianskom bol 19. decembra 2012 grant vyplatený v plnej výške. Španielsko (3 prípady) Počas leta v roku 2012 postihli veľké časti Španielska lesné požiare, najmä vo Valencijskom spoločenstve a autonómnom spoločenstve Kanárske ostrovy. Na konci septembra 2012 spôsobili záplavy ďalšie škody v troch autonómnych regiónoch: v Andalúzii, Murcii a Valencii. Španielsko potom predložilo žiadosť o finančnú pomoc z Fondu solidarity pre každú z týchto troch katastrof. 1. Lesné požiare vo Valencii: španielske orgány vo svojej prvotnej žiadosti z 30. augusta 2012 odhadovali celkové škody na 140,380 milióna EUR. Aktualizované informácie boli doručené 5. septembra 2012 a 9. októbra 2012. Komisia na základe týchto informácií usúdila, že ako celková priama škoda sa môže uznať suma 155,767 milióna EUR, čo predstavuje 4,3 % normálnej prahovej hodnoty uplatniteľnej na Španielsko vo výške 3,607 miliardy EUR (t. j. 3 miliardy EUR v cenách z roku 2002). Žiadosť sa preto skúmala podľa výnimočných kritérií pre „mimoriadne regionálne katastrofy“. Dospelo sa však k záveru, že nebola splnená podmienka, podľa ktorej musí byť postihnutá väčšina obyvateľstva v oblasti dotknutej katastrofou. V žiadosti sa uvádzali najmä škody spôsobené poľnohospodárstvu, cestovnému ruchu a prírodnému životnému prostrediu. Komisia navyše usúdila, že Španielsko neposkytlo presvedčivé dôkazy o tom, že katastrofa mala vážne a trvalé dôsledky na životné podmienky a hospodársku stabilitu regiónu. Komisia preto 30. apríla 2013 rozhodla, že žiadosť nespĺňa podmienky na výnimočnú mobilizáciu fondu podľa kritérií pre výnimočné regionálne katastrofy, a v tomto zmysle informovala španielske orgány. 2. Požiare na Kanárskych ostrovoch: pôvodná žiadosť sa týkala požiarov na ostrove La Gomera a Komisii bola doručená 23. septembra 2012, pričom prvé škody boli zaznamenané 4. augusta 2012. Keďže na území ostatných ostrovov, ktoré patria do autonómneho spoločenstva Kanárske ostrovy, vypukli ďalšie požiare, španielske orgány sa rozhodli zahrnúť ďalšie údaje o škodách týkajúce sa lesných požiarov na ostrovoch Tenerife a La Palma. Aktualizované údaje o škodách za tri ostrovy boli Komisii predložené 9. októbra a 17. októbra 2012 a boli vo výške 72,235 milióna EUR, z čoho najväčšia časť (60,7 milióna EUR) sa týkala ostrova La Gomera. Celkové priame škody predstavovali len 2 % normálnej prahovej hodnoty 3,607 miliardy EUR (t. j. 3 miliardy EUR v cenách z roku 2002) uplatniteľnej na Španielsko, preto sa žiadosť skúmala na základe výnimočných kritérií pre „mimoriadne regionálne katastrofy“. Z posúdenia vyplynulo, že v žiadosti neboli poskytnuté podrobné dôkazy alebo sa v nej nerozlišovalo medzi priamymi účinkami požiarov na obyvateľstvo (škody na majetku, prerušenie verejnoprospešných služieb atď.) a neboli uvedené očakávané hospodárske dôsledky, ktorými môžu trpieť veľké časti obyvateľstva. Zistilo sa, že nebola splnená podmienka, podľa ktorej by katastrofa mala vážne a trvalé následky na hospodársku stabilitu regiónu. Komisia preto 30. apríla 2012 rozhodla, že žiadosť nespĺňa podmienky na výnimočnú mobilizáciu fondu podľa kritérií pre výnimočné regionálne katastrofy, a v tomto zmysle informovala španielske orgány. 3. Záplavy v Andalúzii, Murcii a vo Valencii: žiadosť Španielska bola Komisii predložená 7. decembra 2012, pričom prvé škody boli zaznamenané 28. septembra 2012. Celkové priame škody sa odhadovali na 408,990 milióna EUR, čo predstavuje 11,3 % normálnej prahovej hodnoty 3,607 miliardy EUR (t. j. 3 miliardy EUR v cenách z roku 2002) uplatniteľnej na Španielsko, preto sa žiadosť skúmala na základe výnimočných kritérií pre „mimoriadne regionálne katastrofy“. Z posúdenia vyplynulo, že záplavy sa netýkali jedného súvislého regiónu alebo oblasti, ale viacerých zaplavených oblastí v rôznych, nespojených oblastiach, ktoré sú rozptýlené v troch autonómnych regiónoch: Valencia, Murcia a Andalúzia. Komisia navyše usúdila, že neexistujú presvedčivé dôkazy, ktoré by preukazovali, že záplavy mali vážne a trvalé následky na hospodársku stabilitu postihnutých regiónov. Komisia preto 30. apríla 2013 rozhodla, že žiadosť nespĺňa podmienky na výnimočnú mobilizáciu fondu podľa kritérií pre výnimočné regionálne katastrofy, a v tomto zmysle informovala španielske orgány. Španielsko (požiare v Malage) Štvrtá žiadosť Španielska sa týkala požiarov v provincii Malaga (časť autonómneho spoločenstva Andalúzia) na konci augusta 2012. Požiare postihli prírodné životné prostredie a spôsobili obmedzené škody na súkromnom majetku. Španielske orgány požiadali o pomoc z Fondu solidarity 6. novembra 2012, pričom celkové priame škody spôsobené požiarmi odhadli na 22,425 milióna EUR. Po komunikácii so španielskymi orgánmi, keď Komisia vysvetlila, že katastrofa takéhoto rozmeru (menej ako 1 % prahovej hodnoty 3,607 miliardy EUR) nespĺňa podmienky na pomoc z Fondu solidarity, španielske orgány sa v decembri 2012 rozhodli stiahnuť svoju žiadosť. 4. Financovanie V roku 2012 rozpočtový orgán schválil granty z Fondu solidarity pre dva prípady, ktorých žiadosti boli prijaté v roku 2011 a v roku 2012. Príslušný predbežný návrh opravného rozpočtu č. 2 na rok 2012 pre žiadosť Talianska (záplavy v Ligúrii a Benátsku v roku 2011) bol dokončený 12. júna 2012[1]. Platba sa po prijatí rozhodnutia o grante a uzatvorení dohody o vykonaní uskutočnila 26. novembra 2012. Predbežný návrh opravného rozpočtu č. 5 na rok 2012 sa vzťahuje na taliansku žiadosť týkajúcu sa niekoľkých zemetrasení v regiónoch Emilia-Romagna, Lombardsko a Benátsko a rozpočtový orgán ho schválil 21. novembra 2012. Platba Taliansku sa realizovala 19. decembra 2012 po prijatí rozhodnutia o grante a podpise dohody o vykonaní[2]. Granty z Fondu solidarity – rozpočet schválený v roku 2012 Prijímajúci štát || Katastrofa || Kategória || Suma (v EUR) Taliansko || Záplavy v Ligúrii a Toskánsku || regionálna || 18 061 682 Taliansko || Séria zemetrasení v regiónoch Emilia-Romagna, Lombardsko a Benátsko || veľká || 670 192 359 SPOLU || 688 254 041 5. Monitorovanie Komisia v priebehu roka 2012 vykonala monitorovacie návštevy v piatich krajinách prijímajúcich granty z Fondu solidarity, aby sa informovala o systémoch vykonávania, ktoré príslušné vnútroštátne orgány zaviedli, a aby prediskutovala konkrétne otázky vykonávacích orgánov: – návšteva vo Varšave (Poľsko), ktorá sa uskutočnila 20. januára 2012 a týkala sa grantu vo výške 105,5 milióna EUR poskytnutého v nadväznosti na záplavy z jari roku 2010; – návšteva v Prahe (Česká republika), ktorá sa uskutočnila 17. februára 2012 a týkala sa obidvoch záplav v roku 2010 (záplavy na jar/grant vo výške 5,1 milióna EUR a záplavy na jeseň/grant vo výške 10,9 milióna EUR); – návšteva v Bratislave (Slovensko), ktorá sa uskutočnila 20. marca 2012 a týkala sa grantu vo výške 20,4 mil. EUR poskytnutého v nadväznosti na záplavy z jari roku 2010; – návšteva v Ľubľane (Slovinsko), ktorá sa uskutočnila 24. apríla 2012 a týkala sa grantu vo výške 7,5 milióna EUR poskytnutého v nadväznosti na záplavy z jesene 2010; – návšteva v Záhrebe (Chorvátsko), ktorá sa uskutočnila 25. apríla 2012 a týkala sa obidvoch záplav v roku 2010 (záplavy na jar/grant vo výške 3,8 milióna EUR a záplavy na jeseň/grant vo výške 1,2 milióna EUR); – návšteva v Benátkach (Taliansko), ktorá sa uskutočnila 9. novembra 2012 a týkala sa grantu vo výške 16,9 milióna EUR poskytnutého v nadväznosti na záplavy z jesene 2010. Návštevy Komisie boli vo všeobecnosti veľmi vítané a poskytli primerané uistenie sa, že príslušné orgány čerpali prostriedky a uskutočňovali kontroly transparentným a správnym spôsobom a v súlade s pravidlami stanovenými v nariadení o Fonde solidarity, rozhodnutí o grante a dohode o vykonaní. Po prijatí záverečných správ Komisia uskutoční ďalšie analýzy a v prípade potreby prijme vhodné opatrenia. 6. Ukončenia pomoci V článku 8 ods. 2 nariadenia o Fonde solidarity sa stanovuje, že najneskôr do šiestich mesiacov po uplynutí jednoročnej lehoty odo dňa vyplatenia grantu predloží prijímajúci štát správu o finančnej realizácii grantu (ďalej len „správa o vykonaní“) s rozpisom odôvodňujúcim výdavky (ďalej len „vyhlásenie o oprávnenosti“). Na záver tohto postupu Komisia ukončí pomoc z fondu. V priebehu roka 2012 boli uzavreté štyri zložky Fondu solidarity: 1. V prípade hurikánu Dean v roku 2007, ktorý postihol francúzske zámorské departementy Martinik a Guadeloupe (Francúzsko), bola udelená finančná pomoc vo výške 12,78 milióna EUR. Francúzsko správu o vykonaní predložilo 28. júna 2010. V rámci auditu Komisie sa od francúzskych orgánov vyžiadali ďalšie informácie. Komisia po predložení dodatočných informácií Francúzskom ukončila v roku 2012 svoju analýzu a posúdenie a prípad sa uzavrel vo februári roku 2012. 2. Pokiaľ ide o ukončenie pomoci v prípade záplav v Slovinsku v roku 2007, bola poskytnutá finančná pomoc vo výške 8,25 milióna EUR a 7. októbra 2010 bola doručená správa Slovinska o vykonaní. Bolo potrebné vyžiadať od Slovinska ďalšie doplňujúce informácie a Komisia po svojej analýze a posúdení dospela k záveru, že informácie poskytnuté Slovinskom sú uspokojivé. Prípad sa uzavrel v júli roku 2012. 3. Pokiaľ ide o uzavretie rumunského prípadu týkajúceho sa záplav na jar roku 2005, Rumunsku sa poskytla finančná pomoc vo výške 18,80 milióna EUR. Komisii bola správa o vykonaní doručená 4. marca 2008, pričom táto správa sa týkala obidvoch záplav v roku 2005 (jarné a letné záplavy). Postup Komisie na ukončenie prerušil Európsky úrad pre boj proti podvodom (OLAF), ktorý v rámci svojho prípadu koordinoval vyšetrovanie rumunských orgánov. Z analýz Komisie v úzkej spolupráci s úradom OLAF a rumunskými orgánmi vyplynulo, že v súvislosti s prípadom jarných záplav v roku 2005 neboli žiadne sporné otázky. Intervencia Fondu solidarity v súvislosti s prípadom jarných záplav sa ukončila v októbri roku 2012. Prípad týkajúci sa letných záplav v roku 2005 však zostáva otvorený. 4. V prípade úniku ropy z tankera Prestige v roku 2003 (Španielsko) sa vyplatila finančná pomoc vo výške 8,63 milióna EUR a správa o vykonaní bola Komisii doručená 31. augusta 2005. Komisia prijala ďalšie informácie v decembri roku 2005. Z analýz a posúdenia Komisie však vyplynulo, že chýbali potrebné informácie, a Komisia musela od Španielska vyžiadať ďalšie informácie. Na záver, v novembri roku 2012 sa dokončil postup uzavretia a prípad mohol byť uzavretý. V žiadnom z týchto prípadov nebolo potrebné vymáhať prostriedky. Komisia v roku 2012 dostala tiež dve oneskorené správy o vykonávaní pre granty realizované v roku 2009 od Cypru (sucho v roku 2008) a od Rumunska (záplavy v roku 2008) a dve ďalšie správy pre granty realizované v roku 2011 od Portugalska (záplavy na Madeire v roku 2010) a od Francúzska (búrka Xynthia v roku 2010). Na konci obdobia, na ktoré sa vzťahuje táto výročná správa, ešte prebiehalo posudzovanie týchto správ o vykonaní. 7. Závery Rok 2012 bol rok s priemerným počtom sedem nových žiadostí o pomoc z Fondu solidarity. Len jedna z nich[3] sa týkala veľkej katastrofy, čo je hlavná oblasť pôsobnosti Fondu solidarity. Tento prípad, zemetrasenie v regióne Emilia-Romagna, sa prejavil ako najväčšia katastrofa v histórii Fondu solidarity so škodami, ktoré značne presahujú aj dávnejšie zemetrasenie v L’Aquile. Fond solidarity dokázal svoju schopnosť vyrovnať sa s takýmito udalosťami, keď v mimoriadne krátkom čase poskytol rekordnú výšku pomoci. Takéto výsledky možno dosiahnuť len prostredníctvom dobrej spolupráce so žiadajúcim štátom, ako to bolo v tomto prípade. Na rozdiel od tohto prípadu žiadosti založené na výnimočných kritériách pre „mimoriadne regionálne katastrofy“ sa opäť preukázali ako ťažko hodnotiteľné a neboli úspešné. V priebehu roka 2012 bolo prijatých päť takýchto prípadov, žiadny z nich nemohol byť prijatý. Najmä prípady, v ktorých škody dosahujú len veľmi obmedzený percentuálny podiel vnútroštátnej prahovej hodnoty, málokedy spĺňajú konkrétne podmienky nariadenia. Ako bolo uvedené v oznámení o budúcnosti Fondu solidarity z roku 2011[4], jednoduché a jasnejšie kritériá by určite pomohli potenciálnym žiadajúcim štátom lepšie posúdiť pravdepodobnosť úspešnej žiadosti, zamedzili by zbytočnej práci a ušetrili by tieto štáty frustrácie zo zamietnutia žiadosti. Prípad žiadosti týkajúcej sa výbuchu na námornej základni na Cypre je ďalším príkladom, ktorý preukazuje, že žiadosti týkajúce sa človekom spôsobených katastrof ťažko niekedy splnia kritériá oprávnenosti nariadenia o Fonde solidarity, a to z dôvodov zodpovednosti, zásady, podľa ktorej znečisťovateľ platí, a vylúčenia poistiteľných škôd z pomoci z Fondu solidarity. Ako Komisia navrhla vo svojom oznámení z roku 2011, rozsah fondu by sa mal jasnejšie vymedziť a mal by byť obmedzený na prírodné katastrofy vrátane možných následných účinkov. Skúsenosti z roku 2012 s hospodárením s Fondom solidarity potvrdzujú názor Komisie, že dôležité zlepšenia fungovania fondu, najmä lepšia schopnosť reagovať, by sa mohli dosiahnuť prispôsobením počtu hlavných ustanovení platného nariadenia so súčasným zachovaním ich logiky a charakteru, ale bez toho, aby sa ovplyvnili otázky financovania a objem povolených výdavkov. Medzi tieto úpravy patria okrem iného možnosť poskytovania zálohových platieb, jasné a jednoduché vymedzenie regionálnych katastrof, osobitné ustanovenie o suchách, administratívne zefektívnenie a zavedenie opatrení na podporu vykonávania príslušných právnych predpisov EÚ o predchádzaní riziku katastrof. Komisia v lete roku 2013[5] predložila legislatívny návrh, ktorý by mal celkovo umožniť rýchlejšie reakcie a prítomnosť v oblastiach postihnutých katastrofami. [1] Opravný rozpočet č. 2 na rok 2012 sa týka mobilizácie Fondu solidarity EÚ vo výške 18 061 682 EUR vo viazaných a platobných rozpočtových prostriedkoch v súvislosti so záplavami v Taliansku (v Ligúrii a Toskánsku) v októbri roku 2011. Komisia ho prijala 16. marca 2012 (COM(2012) 125), Rada ho zmenila 15. mája 2012 a Európsky parlament ho schválil 12. júna 2012. Úradný vestník EÚ L 214, 10.8.2012. [2] Mobilizácia Fondu solidarity EÚ vo výške 670 192 359 EUR vo viazaných a platobných rozpočtových prostriedkoch v súvislosti so sériou zemetrasení v regióne Emilia-Romagna v Taliansku v máji roku 2012. COM(2012) 538. Schválenie Európskym parlamentnom 21. novembra 2012. Úradný vestník EÚ L 15, 18.1.2013. [3] Bez započítania nevybavenej žiadosti týkajúcej sa sucha v Rumunsku. [4] KOM(2011) 613 zo 6. októbra 2011. [5] COM(2013) 522. Príloha I: Prahové hodnoty pre veľké katastrofy platné v roku 2012 (na základe údajov o hrubom národnom dôchodku z roku 2010) V nariadení Rady (ES) č. 2012/2002, ktorým sa zriaďuje Fond solidarity Európskej únie, sa vymedzujú prahové hodnoty na mobilizáciu fondu pre danú krajinu ako škody presahujúce 0,6 % HND alebo 3 miliardy EUR v cenách z roku 2002. Uplatňuje sa nižšia hodnota z týchto dvoch hodnôt. || || || (v mil. EUR) Štát || HND 2010*1 || 0,6 % HND* || Prahová hodnota pre veľkú katastrofu na rok 2012* AT || ÖSTERREICH || 284 682 || 1 708,093 || 1 708,093 BE || BELGIË/BELGIQUE || 360 621 || 2 163,726 || 2 163,726 BG || BULGARIA || 35 109 || 210,653 || 210,653 CY || KYPROS || 16 858 || 101,146 || 101,146 CZ || ČESKÁ REPUBLIKA || 139 260 || 835,558 || 835,558 DE || DEUTSCHLAND || 2 522 750 || 15 136,500 || 3 606,623** DK || DANMARK || 241 108 || 1 446,650 || 1 446,650 EE || EESTI || 13 592 || 81,552 || 81,552 EL || ELLADA || 221 120 || 1 326,721 || 1 326,721 ES || ESPAÑA || 1 035 947 || 6 215,682 || 3 606,623** FI || SUOMI/FINLAND || 183 389 || 1 100,334 || 1 100,334 FR || FRANCE || 1 968 119 || 11 808,712 || 3 606,623** HR || HRVATSKA || 44 146 || 264,873 || 264,873 HU || MAGYARORSZÁG || 92 370 || 554,221 || 554,221 IE || ÉIRE/IRELAND || 129 301 || 775,805 || 775,805 IS || ICELAND || 7 532 || 45,192 || 45,192 IT || ITALIA || 1 548 782 || 9 292,693 || 3 606,623** LT || LIETUVA || 27 184 || 163,102 || 163,102 LU || LUXEMBOURG (G.D.) || 28 634 || 171,802 || 171,802 LV || LATVIJA || 18 350 || 110,101 || 110,101 MT || MALTA || 5 667 || 34,001 || 34,001 || MONTENEGRO2 || || || 18 NL || NEDERLAND || 583 424 || 3 500,544 || 3 500,544 PL || POLSKA || 342 533 || 2 055,199 || 2 055,199 PT || PORTUGAL || 166 959 || 1 001,753 || 1 001,753 RO || ROMÂNIA || 122,581 || 735,487 || 735,487 SE || SVERIGE || 352 838 || 2 117,026 || 2 117,026 SI || SLOVENIJA || 34 894 || 209,362 || 209,362 SK || SLOVENSKO || 64 988 || 389,929 || 389,929 TR || TÜRKIYE || 415 471 || 2 492,826 || 2 492,826 UK || UNITED KINGDOM || 1 713 796 || 10 282,778 || 3 606,623** *Zaokrúhlené hodnoty ** ~ 3 miliardy EUR v cenách z roku 2002 [1] Zdroj: Eurostat 2 Údaje o HND pre Čiernu Horu za rok 2010 nie sú dostupné. Prahová hodnota vypočítaná na základe údajov o HND za rok 2009. PRÍLOHA II: Fond solidarity EÚ – nevybavené žiadosti z roku 2011 a nové žiadosti doručené v roku 2012 Rok || 2011 || 2012 Žiadajúca krajina || Cyprus || Taliansko || Taliansko || Španielsko || Taliansko || Španielsko || Španielsko || Španielsko || Rumunsko Názov a charakter katastrofy || Výbuch na námornej základni || Záplavy v Ligúrii a Toskánsku || Ťažké poveternostné podmienky || Lesné požiare v Malage || Séria zemetrasení || Lesné požiare vo Valencii || Požiare na Kanárskych ostrovoch || Záplavy v Andalúzii, Murcii a vo Valencii || Suchá a požiare Dátum vzniku prvej škody || 11.7.2011 || 25.10.2011 || 1.2.2012 || 30.8.2012 || 20.5.2012 || 28.6.2012 || 4.8.2012 || 28.9.2012 || 25.8.2012 Dátum žiadosti || 19.9.2011 || 22.12.2011 || 5.4.2012 || 6.11.2012 || 27.7.2012 || 30.8.2012 || 23.9.2012 || 7.12.2012 || 2.11.2012 Dátum, ku ktorému boli k dispozícii úplné informácie || 24.11.2011 20.1.2012 || - || - || - || - || 5.9.2012 9.10.2012 || 9.10.2012 17.10.2012 || - || rozhodnutie v roku 2013 Prahová hodnota pre veľkú katastrofu (v mil. EUR) || 99,85 || 3 535,90 || 3 606,62 || 3 606,62 || 3 606,62 || 3 606,62 || 3 606,62 || 3 606,62 Celková priama škoda (v mil. EUR)1 || - || 722,47 || 2 734,54 || 22,43 || 13 273,74 || 155,70 || 72,24 || 408,99 Kategória || (veľká)/iná ako prírodná || regionálna || regionálna || regionálna || veľká || regionálna || regionálna || regionálna Škoda/prahová hodnota || - || 20,43 % || 75,82 % || 0,62 % || 368,04 % || 4,32 % || 2,00 % || 11,34 % Náklady na oprávnené núdzové operácie (v mil. EUR) || - || 511,43 || 427,11 || 7,81 || 714,67 || 113,38 || 59,20 || 178,27 Oprávnené náklady / celková škoda || - || 70,79 % || 16 % || 34,82 % || 5,38 % || 72,82 % || 81,96 % || 43,59 % Pomoc / oprávnené náklady || - || 3,53 % || - || - || 93,78 % || - || - || - Výška pomoci (% z celkovej škody) || - || 2,5 % || - || - || 5,05 % || - || - || - Dátum rozhodnutia o grante || zamietnutá || 21.09.2012 || zamietnutá || stiahnutá || 3.12.2012 || zamietnutá || zamietnutá || zamietnutá Dátum (prijatia) dohody o vykonaní || - || 3.10.2012 || - || - || 6.12.2012 || - || - || - Poskytnutá pomoc (EUR) || - || 18 061 682 || - || - || 670 192 359 || - || - || - 1 Celková suma priamych škôd, ktoré Komisia uznala. PRÍLOHA III: Žiadosti o pomoc z Fondu solidarity EÚ od roku 2002 Rok || Štát || Charakter katastrofy || Škoda (v mil. EUR) || Kategória || Poskytnutá pomoc (v mil. EUR) 2 0 0 2 || 1 || AT || Záplavy || 2 900 || veľká || 134 2 || CZ || Záplavy || 2 300 || veľká || 129 3 || FR || Záplavy (Le Gard) || 835 || regionálna || 21 4 || DE || Záplavy || 9 100 || veľká || 444 Celková pomoc na základe žiadostí z roku 2002 || || || 728 2 0 0 3 || 1 || ES || Únik ropy (Prestige) || 436 || regionálna || 8,626 2 || IT || Zemetrasenie (Molise/Apúlia) || 1 558 || regionálna || 30,826 3 || IT || Erupcia sopky (Etna) || 894 || regionálna || 16,798 4 || IT || Záplavy (severné Taliansko) || (1 900) || (veľká) || zamietnutá 5 || GR || Nepriaznivé zimné počasie || (nejasná) || (veľká ?) || zamietnutá 6 || PT || Lesné požiare || 1 228 || veľká || 48,539 7 || FR || Lesné požiare (južné Francúzsko) || 531 || (regionálna) || zamietnutá 8 || ES || Lesné požiare (hranica s Portugalskom) || 53 || susedná krajina || 1,331 9 || MT || Záplavy || 30 || veľká || 0,961 10 || IT || Záplavy (Furlansko-Julské Benátsko) || (525) || (regionálna) || zamietnutá Celková pomoc na základe žiadostí z roku 2003 || || || 107,081 2 0 0 4 || 1 || FR || Záplavy (delta Rhôny) || 785 || regionálna || 19,625 2 || ES || Záplavy (Malaga) || (73) || (regionálna) || zamietnutá 3-9 || ES || Lesné požiare (7 žiadostí) || (480) || (regionálna) || všetkých 7 zamietnutých 10 || SK || Záplavy || (29) || (regionálna) || zamietnutá 11 || SI || Zemetrasenie || (13) || (regionálna) || stiahnutá Celková pomoc na základe žiadostí z roku 2004 || || || 19,625 2 0 0 5 2 0 0 5 || 1 || SK || Víchrica (Tatry) || 203 || veľká || 5,668 2 || IT || Záplavy (Sardínia) || (223, nadhodnotená) || (regionálna) || zamietnutá 3 || EE || Búrka || 48 || veľká || 1,29 4 || LV || Búrka || 193 || veľká || 9,487 5 || SE || Búrka „Gudrun“ || 2 297 || veľká || 81,725 6 || LT || Búrka || 15 || susedná krajina || 0,379 7 || GR || Záplavy na rieke Evros || (112) || (regionálna) || zamietnutá 8 || RO || Jarné záplavy || 489 || veľká || 18,798 9 || BG || Jarné záplavy || 222 || veľká || 9,722 10 || BG || Letné záplavy || 237 || veľká || 10,632 11 || RO || Letné záplavy || 1 050 || veľká || 52,4 12 || AT || Záplavy (Tirolsko/Vorarlbersko) || 592 || regionálna || 14,799 Celková pomoc na základe žiadostí z roku 2005 || || || 204,905 2 0 0 6 || 1 || UK || Výbuch v skladovacích priestoroch ropy Buncefield || (700) || (regionálna) || stiahnutá 2 || GR || Záplavy na rieke Evros || 372 || regionálna || 9,306 3 || HU || Záplavy || 519 || veľká || 15,064 4 || ES || Lesné požiare v Galícii || (91) || (regionálna) || zamietnutá Celková pomoc na základe žiadostí z roku 2006 || || || 24,370 2 0 0 7 || 1 || DE || Orkán „Kyrill“ || 4750 || veľká || 166,9 2 || FR || La Réunion. Cyklón „Gamede“ || 211 || regionálna || 5,29 3 || ES || Záplavy na El Hierro || (18) || (regionálna) || zamietnutá 4 || ES || Záplavy v La Mancha || (66) || (regionálna) || zamietnutá 5 || UK || Záplavy || 4 612 || veľká || 162,387 6 || CY || Lesné požiare || (38) || (regionálna) || zamietnutá 7 || ES || Lesné požiare na Kanárskych ostrovoch || (144) || (regionálna) || zamietnutá 8-16 || IT || 9 žiadostí týkajúcich sa lesných požiarov v 9 regiónoch || - || (regionálna) || neprípustná, zmeškaný termín 17 || FR || Hurikán Dean/Martinik || 509 || regionálna || 12,78 18 || GR || Lesné požiare || 2 118 || veľká || 89,769 19 || SI || Záplavy || 233 || veľká || 8,254 Celková pomoc na základe žiadostí z roku 2007 || || || 445,380 2 0 0 8 || 1 || CY || Sucho || 165,4 || veľká || 7,605 2 || RO || Záplavy || 471,4 || regionálna || 11,785 Celková pomoc na základe žiadostí z roku 2008 || || || 19,390 Rok || Štát || Charakter katastrofy || Škoda (v mil. EUR) || Kategória || Poskytnutá pomoc (v mil. EUR) 2 0 0 9 || 1 || FR || Hurikán Klaus || 3 805,5 || veľká || 109,377 2 || IT || Zemetrasenie v regióne Abruzzi || 10 212,0 || veľká || 493,771 3 || GR || Lesné požiare || (152,8) || (regionálna) || zamietnutá 4 || CY || Búrky || (2,6) || (regionálna) || zamietnutá 5 || GR || Záplavy na ostrove Evia || (83,2) || (regionálna) || zamietnutá 6 || IT || Zosuvy pôdy v Messine || (598,9) || (regionálna) || zamietnutá Celková pomoc na základe žiadostí z roku 2009 || || || 603,148 2 0 1 0 || 1 || IE || Záplavy v roku 2009 || 520,9 || regionálna || 13,022 2 || IT || Záplavy v Toskánsku || (211,7) || (regionálna) || zamietnutá 3 || ES || Záplavy v Andalúzii || (709,7) || (regionálna) || zamietnutá 4 || PT || Zosuvy bahna a pôdy na Madeire || 1 080 || veľká || 31,256 5 || FR || Búrka Xynthia || 1 425 || regionálna || 35,636 6 || SK || Záplavy || 649,9 || veľká || 20,431 7 || PL || Záplavy || 2 993,7 || veľká || 105,567 8 || CZ || Záplavy (jar) || 204,5 || susedná krajina || 5,111 9 || HU || Záplavy || 719,3 || veľká || 22,486 10 || HR || Záplavy (jar) || 153,04 || susedná krajina || 3,826 11 || FR || Záplavy v departemente Var || (703 - 778) || (regionálna) || zamietnutá 12 || RO || Záplavy || 875,75 || veľká || 24,968 13 || CZ || Záplavy (jeseň) || 436,5 || regionálna || 10,912 14 || DE || Záplavy v Sasku || (937,7) || (regionálna) || zamietnutá 15 || HR || Záplavy (jeseň) || 47 || susedná krajina || 1,175 16 || SI || Záplavy (jeseň) || 251,3 || veľká || 7,460 17 || HU || Únik červeného kalu || (174,32) || (regionálna) || zamietnutá Celková pomoc na základe žiadostí z roku 2010 || || || 281,849 2 0 1 1 || 1 || IT || Záplavy v oblasti Benátska v roku 2010 || 676,36 || regionálna || 16,909 2 || ES || Zemetrasenie v meste Lorca v roku 2011 || 842,84 || regionálna || 21,071 3 || CY || Výbuch na námornej základni v roku 2011 || (357) || (veľká/iná ako prírodná) || zamietnutá 4 || IT || Záplavy v Ligúrii a Toskánsku v roku 2011 || 722,5 || regionálna || 18,062 Celková pomoc na základe žiadostí z roku 2011 || || || 56,042 Rok || Štát || Charakter katastrofy || Škoda (v mil. EUR) || Kategória || Poskytnutá pomoc (v mil. EUR) || 2 0 1 2 || 1 || IT || Ťažké poveternostné podmienky v roku 2012 || (2 735) || (regionálna) || zamietnutá || 2 || IT || Séria zemetrasení v roku 2012 || 13 274 || veľká || 670,192 || 3 || ES || Lesné požiare vo Valencii v roku 2012 || (155,7) || (regionálna) || zamietnutá || 4 || ES || Požiare na Kanárskych ostrovoch v roku 2012 || (72,2) || (regionálna) || zamietnutá || 5 || RO || Suchá a požiare v roku 2012 || rozhodnutie v roku 2013 || 6 || ES || Požiare v Malage v roku 2012 || (22,43) || (regionálna) || stiahnutá || 7 || ES || Záplavy v Andalúzii, Murcii a Valencii v roku 2012 || (409) || (regionálna) || zamietnutá || Celková pomoc na základe žiadostí z roku 2012 || || || 670,192 || Celková pomoc schválená od roku 2002 3 159,991194 mil. EUR ||